Det kan godt være, at han ikke lige fik det ypperste skulderklap i form af den tredje Michelin-stjerne i onsdags.

Til gengæld er chefkokken René Redzepi fra Noma på forsiden af det anerkendte amerikanske Time Magazine i den kommende udgave af bladet - iført gummistøvler og en lun sweater.

Det er kun anden gang, at en dansker pryder forsiden af det legendariske magasin.

Obama, Jobs og danske Rene

- Danske René Redzepi startede en verdensomspændende kulinarisk revolution. Men han er ikke den typiske stjernekok, står der på forsiden af bladet, der også har haft folk som USA's præsident Barack Obama og Apple-stifteren Steve Jobs på forsiden.

Time fortæller blandt andet om, hvordan den 34-årige Redzepi cykler sin datter hen til børnehave i sin ladcykel og efterfølgende får sig en espresso og yoghurt på en cafe, inden at den lange arbejdsdag tager over.

Glem alt om franske delikatesser

- René Redzepi vil bare grave dybere i sine umiddelbare omgivelser. Det forklarer også, hvorfor han ikke står i sit køkken og byder en skeptisk stamkunde trøffeldækkede franske delikatesser eller delikate japanske søpindsvin, men i stedet en tallerken med omkringfarende, danske myrer, skriver Time Magazines Lisa Abend.

Det skriver Politiken.dk.

Noma, der fokuserer på nordisk mad, blev sidste år kåret til at være verdens bedste restaurant og den roste københavnske restaurant har i alt to Michelin-stjerner.